
Temeljem članka 51. Statuta Grada Svetog Ivana Zeline („Zelinske novine“, br. 7/21 i 13/24) i članka 7. Odluke o sufinanciranju zamjene krovnih pokrova koji sadrže azbest na području Grada Svetog Ivana Zeline („Zelinske novine“, br. 19/26), (dalje u tekstu: Odluka), Gradonačelnica Grada Svetog Ivana Zeline raspisuje

JAVNI POZIV
na podnošenje prijava za sufinanciranje zamjene krovnih pokrova koji sadrže azbest na području Grada Svetog Ivana Zeline – „Zelina bez azbesta“ u 2026. godini
1. PREDMET JAVNOG POZIVA
Predmet ovog Javnog poziva na podnošenje prijava za sufinanciranje zamjene krovnih pokrova koji sadrže azbest na području Grada Svetog Ivana Zeline – „Zelina bez azbesta“  (dalje u tekstu: Javni poziv) je prikupljanje prijava za dodjelu namjenskih, bespovratnih novčanih sredstava iz Proračuna Grada Svetog Ivana Zeline radi sufinanciranja zamjene krovnih pokrova koji sadrže azbest na području Grada Svetog Ivana Zeline. 

 Predmet sufinanciranja su:

· radovi na uklanjanju krovnog pokrova koji sadrži azbest,

· prijevoz i zbrinjavanje azbestnog otpada,

· nabava i ugradnja novog krovnog pokrova.

2.  UVJETI SUFINANCIRANJA
Zgradom se u smislu ovog Javnog poziva smatraju postojeća obiteljska kuća, višestambena zgrada, gospodarski ili pomoćni objekt, vatrogasni, lovački i slični domovi.
Zgrada mora biti zakonito izgrađena odnosno smatrati se postojećom sukladno propisima kojima se uređuje gradnja.

Predmet ovog Javnog poziva nisu zgrade čija je gradnja u tijeku ili za koje je pokrenut postupak legalizacije sukladno odredbama važećeg Zakona o postupanju s nezakonito izgrađenim zgradama, sve do okončanja postupka.

Za istu zgradu može se odobriti sufinanciranje samo jednom.
Podnositelj prijave može biti:
· fizička osoba, vlasnik ili suvlasnik zgrade, a koji ima prebivalište na području Grada;

· pravna osoba ili obrt, vlasnik ili suvlasnik zgrade, a koji ima sjedište na području Grada;

· organizacija civilnog društva, vlasnik ili suvlasnik zgrade, a koja ima sjedište na području Grada.

Zgrada na kojoj se planira zamjena krovnog pokrova mora udovoljavati sljedećim uvjetima:

· mora biti postojeća i legalno izgrađena u skladu s važećim propisima;

· mora biti u vlasništvu ili suvlasništvu podnositelja prijave (uz pisanu suglasnost ostalih suvlasnika, ako je primjenjivo);

· mora se nalaziti na administrativnom području Grada.

Podnositelj prijave ne smije imati dugovanja prema Gradu po bilo kojoj osnovi. 

Ukoliko Podnositelj prijave ne zadovoljava jedan ili više od navedenih uvjeta njegova prijava isključit će se iz daljnjeg postupka.
3. PRIHVATLJIVI TROŠKOVI  
Prihvatljivi troškovi sufinanciranja su troškovi koji ispunjavaju sljedeće uvjete:

1. nastali su nakon sklapanja ugovora o sufinanciranju s Gradom,

2. odnose se na zamjenu postojećeg krovnog pokrova u istoj površini (kvadraturi).

Vrijeme nastanka troška dokazuje se datumom izdavanja računa.

Kako bi se troškovi smatrali prihvatljivima, potrebno je dokazati da je:

· krovni pokrov koji sadrži azbest postojao na zgradi u trenutku podnošenja prijave,

· uklanjanje i zbrinjavanje azbestnog materijala provedeno sukladno Pravilniku o građevnom otpadu i otpadu koji sadrži azbest i Naputku o postupanju s otpadom koji sadrži azbest, odnosno važećim propisima koji se odnose na zbrinjavanje građevnog otpada koji sadrži azbest.

Dokazivanje se provodi:

· dostavom računa ovlaštene pravne osobe koja ima dozvolu za sakupljanje azbestnog otpada,

· dostavom računa za nabavu /ugradnju novog krovnog pokrova.

Neprihvatljivim troškovima smatraju se:

· troškovi projektne dokumentacije,

· svi radovi i materijali koji nisu izravno povezani s uklanjanjem azbestnog pokrova i ugradnjom novog krovnog pokrova.

Grad zadržava pravo provesti terensku provjeru prijavljene zgrade putem ovlaštenog službenika radi utvrđivanja postojanja azbestnog krovnog pokrova, opsega zahvata i usklađenosti izvedenih radova s prijavom i dostavljenom dokumentacijom.

4. IZNOS SUFINANCIRANJA

Maksimalna sredstva za sufinanciranje po ovom Javnom pozivu iznose 5.000,00 eura, a osigurana su u Proračunu Grada Svetog Ivana Zeline za 2026. godinu.
Iznos sredstava koje pojedini korisnik može ostvariti je:

- 20,00 €/m² uklonjenog azbestnog krovnog pokrova do maksimalno 3.000,00 eura
Količina uklonjenog azbestnog krovnog pokrova dokazuje se računom ovlaštene pravne osobe koja ima dozvolu za sakupljanje takve vrste otpada.
Svaki Podnositelj prijave može podnijeti najviše jednu prijavu po proračunskoj godini za jednu zgradu na području Grada.

Broj prijava koji će se sufinancirati ovisi o raspoloživim sredstvima u Proračunu Grada.
5. OBVEZNA NATJEČAJNA DOKUMENTACIJA

Podnositelj prijave na Javni poziv dužan je dostaviti sljedeću dokumentaciju:

1. Cjelovito popunjen i potpisan Prijavni obrazac u izvorniku koji je dio Javnog poziva (Prilog 1.);

2. Dokaz o vlasništvu ili suvlasništvu zgrade, uz pisanu suglasnost ostalih suvlasnika, ako je primjenjivo (vlasnički list/zemljišnoknjižni izvadak, ne stariji od 30 dana) (Prilog 2.);

3. Dokaz da je zgrada postojeća i legalno izgrađena, u skladu s važećim propisima o gradnji (preslika građevinske dozvole, rješenje o izvedenom stanju, uporabna dozvola ili potvrda da je zgrada izgrađena prije 15. veljače 1968.);

4. Obostranu presliku osobne iskaznice ili uvjerenje o prebivalištu podnositelja prijave za fizičke osobe, odnosno izvadak iz odgovarajućeg registra za pravne osobe, obrte i organizacije civilnog društva, ne starije od 30 dana od dana objave Javnog poziva;

5. Ponudbeni troškovnik za zamjenu krovnog pokrova sa iskazanom površinom krovišta;

6. Izjava podnositelja prijave o osiguranju vlastitih sredstava potrebnih za provedbu radova;

7. Za zgrade koji se nalaze na područjima zaštite kulturne baštine potrebno je priložiti mišljenje nadležnog Konzervatorskog odjela;

8. Fotodokumentacija postojećeg krovnog pokrova, prije početka radova;

Dokumentacija se može dostaviti u kopiji.

Sve podnesene Prijave na Javni poziv predmet su provjere, a Grad može zatražiti dostavu izvornika ili ovjerenih preslika dokumenata radi provjere točnosti i potpune dokumentacije podnositelja.

6. NAČIN, MJESTO I ROK PODNOŠENJA PRIJAVE

Prijava na Javni poziv se dostavlja:

1. Pisanim putem u pisarnicu Grada, u zatvorenoj omotnici s imenom i prezimenom te adresom podnositelja prijave na adresu :

Grad Sveti Ivan Zelina

Trg Ante Starčevića 12

10380 Sveti Ivan Zelina
uz naznaku:

„Prijava na Javni poziv na podnošenje prijava za sufinanciranje zamjene krovnih pokrova koji sadrže azbest na području Grada Svetog Ivana Zeline - „Zelina bez azbesta““
2. Elektroničkim putem, u PDF formatu, s predmetom poruke:
„Prijava na Javni poziv – zamjena krovnog pokrova koji sadrži azbest, KLASA: _____“, s podacima podnositelja u sadržaju poruke. Elektronička prijava dostavlja se na adresu: grad@zelina.hr.
Rok za podnošenje Prijava počinje dana 09. 10 2026. godine, a završava 19. 10. 2026. godine, odnosno do iskorištenja raspoloživih sredstava osiguranih u Proračunu Grada, ovisno što nastupi prije.
7. NAČIN I KRITERIJI ODABIRA PRIJAVA
Prijave za dodjelu bespovratnih sredstava za sufinanciranje zamjene krovnih pokrova koji sadrže azbest pregledava Povjerenstvo. 
Pri pregledu prijava provjerava se:

· zadovoljava li podnositelj sve uvjete i kriterije propisane ovom Odlukom;

· cjelovitost prijave prema potrebnoj dokumentaciji;

· točnost podataka upisanih u Prijavni obrazac.

Za potvrdu točnosti podataka će se obaviti terenski pregled prijavljenih zgrada/lokacija.

Pregledom se utvrđuje usklađenost upisanih vrijednosti u Prijavnom obrascu sa stvarnim stanjem.

Sve podnesene prijave predmet su provjere, a Grad može zatražiti dostavu izvornika ili ovjerenih preslika zatraženih dokumenata.

Ako prijava nije potpuna, povjerenstvo može zatražiti da se ista dopuni u određenom roku.

Ukoliko Podnositelj prijave ne postupi u zadanom roku, prijava se neće razmatrati.

Na temelju provjere dokumentacije formirat će se Lista podnositelja prijava koja zadovoljava uvjete.

Prijave se na Listi razvrstavaju prema kriteriju odabira prijava i raspoloživim sredstvima osiguranim u Proračunu Grada.
Uz zadovoljenje uvjeta Javnog poziva, konačni odabir korisnika sredstava vršit će se prema sljedećim prioritetima:

· Obiteljske kuće namijenjene stanovanju prema redoslijedu zaprimanja prijava do iskorištenja sredstava;

· Višestambene zgrade namijenjene stanovanju prema redoslijedu zaprimanja prijava do iskorištenja sredstava;

· Vatrogasni, lovački i sl. domovi prema redoslijedu zaprimanja prijava do iskorištenja sredstava;

· Gospodarski ili pomoćni objekti prema redoslijedu zaprimanja prijava do iskorištenja sredstava.

Odluku o odabiru prijava i dodjeli bespovratnih sredstava donosi Gradonačelnica najkasnije 30 dana od dana zaključenja Javnog poziva.
Odluka će biti objavljena na mrežnim stranicama Grada Svetog Ivana Zeline.
Protiv donesene Odluke nije dopušten pravni lijek.
Podnositelji prijave koji neće ostvariti subvenciju za zamjenu krovnog pokrova od azbesta neće biti pojedinačno obavještavani.
Temeljem Odluke o odabiru prijava, Grad i Podnositelj prijave sklopit će Ugovor o međusobnim pravima i obvezama.
Odabrani podnositelj prijave mora potpisati i dostaviti Ugovor u roku od 30 dana od dana primitka, u protivnom će se smatrati da je odustao od prijave za sufinanciranje.
8. KONTROLNI PREGLED I ISPLATA SREDSTAVA

Po završetku radova, korisnik sredstava dužan je dostaviti Izvještaj o izvršenim radovima koji mora sadržavati:

1. Popunjeni obrazac Zahtjeva za isplatu sredstava koji je sastavni dio Javnog poziva (Prilog 3.),

2. Kopiju računa za nabavu/ugradnju novog krovnog pokrova sa specifikacijom izvedenih radova,

3. Potvrdu/kopiju računa ovlaštene pravne osobe za sakupljanje azbestnog otpada,

4. IBAN broj računa korisnika sredstava,

5. Fotodokumentaciju izvedenih radova.

Grad će provesti kontrolni pregled izvršenih radova novo ugrađenog krovnog pokrova prije isplate bespovratnih sredstava odabranom korisniku.

Terenski pregled provode ovlašteni predstavnici Grada radi utvrđivanja usklađenosti izvedenog stanja sa Zahtjevom za isplatu i fotodokumentacijom.

Ako se utvrdi da izvedeno stanje nije u skladu s Izvještajem o izvršenim radovima, Grad zadržava pravo neisplaćivanja sredstava, o čemu će pisanim putem obavijestiti korisnika.

Bespovratna sredstva isplaćuju se jednokratno, po završetku radova i zaprimljenog Izvještaja s kompletnom dokumentacijom.

Isplata sredstava izvršit će se u roku 30 dana od dana zaprimanja izvještaja i potrebne dokumentacije.

9. ODUSTANAK OD ZAHTJEVA ZA SUFINANCIRANJE PROJEKTA

Odabrani korisnik nepovratnih sredstava može odustati od svog zahtjeva.

U tom slučaju odabrani korisnik je dužan pisanim putem obavijestiti Grad o odustajanju od realizacije projekta. 
Ako korisnik ne realizira zamjenu krovnog pokrova u roku od godine dana od sklapanja Ugovora ili ne dostavi izvještaj i Zahtjev za isplatu sredstava u predviđenom roku, smatrat će se da je odustao od prava na bespovratna sredstva.

10. OSTALE INFORMACIJE

Grad Sveti Ivan Zelina zadržava pravo poništiti ili obustaviti ovaj Javni poziv.

Tekst Javnog poziva s pripadajućim obrascima (Prilog 1, Prilog 2, Prilog 3) bit će objavljen u „Zelinskim novinama“ i  na mrežnim stranicama Grada Svetog Ivana Zeline.
Dostavljena dokumentacija neće se vraćati prijaviteljima.
Dodatne informacije mogu se dobiti u Upravnom odjelu za financije, razvoj, EU projekte i gospodarstvo  soba br. 41 ili na broj telefona: 01/2019-204; 01/2019-212.

                                                                                                                        GRADONAČELNICA
                                                                                                                          Eva Jendriš Škrljak, dr. med.,v.r. 

